Document ID: 32008R1250

ΚΑΝΟΝΙΣΜΌΣ (ΕΚ) αριθ. 1250/2008 ΤΗΣ ΕΠΙΤΡΟΠΉΣ
της 12ης Δεκεμβρίου 2008
για την τροποποίηση του κανονισμού (ΕΚ) αριθ. 2074/2005 σχετικά με τις απαιτήσεις πιστοποίησης για τις εισαγωγές αλιευτικών προϊόντων, ζώντων δίθυρων μαλακίων, εχινόδερμων, χιτωνοφόρων και θαλάσσιων γαστεροπόδων που προορίζονται για κατανάλωση από τον άνθρωπο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 25 στοιχεία α) και δ),
τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (2), και ιδίως το άρθρο 12,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3), και ιδίως το άρθρο 9,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (4), και ιδίως το άρθρο 16,
τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (5), και ιδίως το άρθρο 63,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2074/2005 της Επιτροπής της 5ης Δεκεμβρίου 2005 για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, για την παρέκκλιση από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (6) προβλέπει στο προσάρτημα IV και στο προσάρτημα V του παραρτήματος VI υπόδειγμα των πιστοποιητικών υγείας για τις εισαγωγές αλιευτικών προϊόντων και δίθυρων μαλακίων που προορίζονται για κατανάλωση από τον άνθρωπο.
(2)
Η οδηγία 2006/88/ΕΚ του Συμβουλίου και ο κανονισμός (ΕΚ) αριθ. 1251/2008 της 12ης Δεκεμβρίου 2008 για την εφαρμογή της οδηγίας 2006/88/ΕΚ σχετικά με τους όρους και τις απαιτήσεις πιστοποίησης για τη διάθεση στην αγορά και την εισαγωγή στην Κοινότητα ζώων υδατοκαλλιέργειας και των προϊόντων τους και την εκπόνηση καταλόγου ειδών-φορέων] (7) προβλέπει τις απαιτήσεις υγειονομικού ελέγχου για τη διάθεση στην αγορά και την εισαγωγή ζώων υδατοκαλλιέργειας και των προϊόντων τους που προορίζονται για κατανάλωση από τον άνθρωπο.
(3)
Οι εν λόγω διατάξεις περιλαμβάνουν περιορισμούς στις εισαγωγές ορισμένων παρτίδων ζώων υδατοκαλλιέργειας και των προϊόντων τους που ανήκουν σε είδη ευπαθή σε ασθένειες υδρόβιων ζώων που απαριθμούνται στο μέρος ΙΙ του παραρτήματος IV της οδηγίας 2006/88/ΕΚ και απαιτήσεις μεταφορών.
(4)
Τα υποδείγματα πιστοποιητικών που προβλέπονται στον κανονισμό (ΕΚ) αριθ. 2074/2005 πρέπει να τροποποιηθούν σύμφωνα με τις απαιτήσεις της οδηγίας 2006/88/ΕΚ και του κανονισμού (ΕΚ) αριθ. 1251/2008.
(5)
Οι ειδικές απαιτήσεις όσον αφορά τα ζώντα δίθυρα μαλάκια που αναφέρονται στο τμήμα VII του παραρτήματος ΙΙΙ του κανονισμού (ΕΚ) αριθ. 853/2004 ισχύουν και για τα ζώντα εχινόδερμα, τα χιτωνοφόρα και τα θαλάσσια γαστερόποδα. Επομένως, κρίνεται σκόπιμη η επέκταση του πεδίου εφαρμογής του πιστοποιητικού για τις εισαγωγές ζώντων δίθυρων μαλακίων που προορίζονται για κατανάλωση από τον άνθρωπο, προκειμένου να συμπεριλαμβάνονται και τα ζώντα εχινόδερμα, τα ζώντα χιτωνοφόρα και τα ζώντα θαλάσσια γαστερόποδα.
(6)
Συνεπώς, ο κανονισμός (ΕΚ) αριθ. 2074/2005 πρέπει να τροποποιηθεί αναλόγως.
(7)
Είναι σκόπιμη η εισαγωγή μεταβατικής περιόδου που θα επιτρέψει στα κράτη μέλη και στον κλάδο παραγωγής να λάβει τα αναγκαία μέτρα προκειμένου να συμμορφωθεί προς τις νέες απαιτήσεις που ορίζει ο παρών κανονισμός.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 2074/2005
Ο κανονισμός (ΕΚ) αριθ. 2074/2005 τροποποιείται σύμφωνα με το παράρτημα του παρόντος κανονισμού.
Άρθρο 2
Μεταβατικά μέτρα
1. Για μια μεταβατική περίοδο έως τις 30 Ιουνίου 2009, μπορούν να εισάγονται στην Κοινότητα οι παρτίδες για τις οποίες έχει εκδοθεί πιστοποιητικό υγείας σύμφωνα με το υπόδειγμα που προβλέπεται στον κανονισμό (ΕΚ) αριθ. 2074/2005, όπως τροποποιήθηκε με τον κανονισμό (ΕΚ) αριθ. 1664/2006.
2. Για μια μεταβατική περίοδο έως τις 31 Ιουλίου 2010, μπορούν να εισάγονται στην Κοινότητα οι ακόλουθες παρτίδες, για τις οποίες έχει εκδοθεί πιστοποιητικό υγείας, σύμφωνα με το υπόδειγμα που προβλέπεται στον κανονισμό (ΕΚ) αριθ. 2074/2005, όπως τροποποιήθηκε με τον κανονισμό (ΕΚ) αριθ. 1664/2006:
α)
παρτίδες αλιευτικών προϊόντων για τις οποίες δεν ισχύει το πιστοποιητικό υγείας που προβλέπεται στο μέρος ΙΙ του υποδείγματος πιστοποιητικού υγείας που περιέχεται στο προσάρτημα IV του παραρτήματος VI του κανονισμού (ΕΚ) αριθ. 2074/2005, όπως τροποποιήθηκε με τον παρόντα κανονισμό, σύμφωνα με τη σημείωση 2 του εν λόγω μέρους ΙΙ·
β)
παρτίδες ζώντων δίθυρων μαλακίων, εχινόδερμων, χιτωνοφόρων και θαλάσσιων γαστεροπόδων για τις οποίες δεν ισχύει το πιστοποιητικό υγείας που προβλέπεται στο μέρος ΙΙ του υποδείγματος πιστοποιητικού υγείας που περιέχεται στο προσάρτημα IV του παραρτήματος VI του κανονισμού (ΕΚ) αριθ. 2074/2005, όπως τροποποιήθηκε με τον παρόντα κανονισμό, σύμφωνα με τη σημείωση 2 του εν λόγω μέρους ΙΙ.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 2008.

Labels: 0
3
6